  Анжелика Тихонова корреспондент Удмуртиын тужгес ӟечлыко йӧл Кияса ёросын потто. Сыӵе йылпумъянъёс йӧллэн кышкыттэмлыкезъя толэзь улсын элькунысь ветеринарияя валтӥсь управленилэн эскеронъёсызъя лэсьтӥзы. Со сярысь улосвылысь гурт возёсъя но сиён-юонъя министерстволэн пресс-службаез ивортӥз. Ветеринарияя ӧнерчиос элькунысь гурт возёсъёсысь переработкае вуись йӧлэз араз кык пол эскеро. Таяз учыре 400-лэсь трос фермаосты чаклазы. Отысь 767 пробаос басьтӥзы но лабораториын 7 сюрслэсь трос эскеронъёс ортчытӥзы. Йӧллэсь кышкыттэмлыксэ но ӟечлыксэ 50 возьматонъёссъя эскеризы. 50 пӧлысь 46-лэсь трос балл укмыс ёросъёс люказы. Нырысетӥ интыын Кияса ёрос. Со бӧрсьы Пичи Пурга, Алнаш, Дэри, Якшур-Бӧдья, Шаркан, Вавож, Сарапул, Вотка ёросъёс мыно. 259 возёсъёс 45-49 балл 259-эз люказы, 119 возёсъёс – 42-44 балл, 59 возёсъёс – 29-41 балл Оглом элькунъя шоро-куспо балл 44 луиз, кылем арын куарусёнэ 40 вал. Антибиотиклы но бактериослы эскеронъёсъя 2,6 процентэз пробаос техрегламентъя куронъёслы уг тупало. Кылем арын сӥзьыл та лыдпус 1,5 процентлы тросгес вал.  Тросаз возёсъёсын фермаез котыртыны курон быдэстымтэ 27 возёсъёсты пудо эмъясьёс нимаз чаклан улэ кутӥзы. Соос 40 баллэсь ӧжыт люказы. Ӧнерчиос пудо возёнэз умоятон но поттэм йӧллэсь кышкыттэмлыксэ будэтон понна 320-лэсь трос ужрадъёс юнматӥзы ини. Соосты быдэстон понна 3 толэзь сёто. Ӧз ке пӧрмытэ, ветеринаръёс поттэм йӧлзэс вузаны ужкагазъёс уз гожтэ.  Тодэ вайытом, 2021-тӥ арын нырысетӥ куинь толэзь ӵоже Удмуртиысь гурт возёсъёс 9,7 процентлы тросгес йӧл кыскизы. Тегъёс: Удмуртия гуртвозёс йӧл Кияса  